Shiga
Myen gaw, Jinghpaw htunghking jahten maw nga: Aung Myo Min
- Post 20 December 2010
- Last Updated on 01 June 2011
- By KNG
- Hits: 1189
Htai-daju Myen mung shinggyim ahkaw ahkang hpaji jawng (HREIB) a ningbaw Aung Myo Min kawn KNG hte san htai galaw ai shaloi tsun ai gaw, Myen hpyendap kawn ya na zawn Manau poi lamang hpe jum tek wa ai gaw, shanhte a galaw lu ai shadang hpe madun ai zawn, Jinghpaw myusha ni hte htunghking hpe shanhte jum tek lu ai ngu ai hpe madun ai lam mung re lam tsun ai.
“Ndai laman hta myusha ni a htunghking ni hpe hpyen asuya gaw jum tek wa ai hpe anhte mu lu ai, ndai gaw, myusha ni a htunghking rawt galu kaba na matu galaw ai n re,” nga, Aung Myo Min tsun ai.
Du na 2011 ning January praw 7 kaw na 11 du hkra galaw na, 63 lang na Jinghpaw Mungdaw Nhtoi masat masa Manau poi lamang hta, Poi Shabyin Shatai Komiti hpe, Myen hpyen asuya a hpyen du ni kawn, lit la woi galaw mat na hkyen wa sai re.
Myen asuya gaw, mi na nga chyalu Manau poi shabyin shatai komiti hpe atik anang shaprai kau hkun ai hte, shanhte a hpyendu kaba ni hte komiti hpe hpaw wa ai rai nga ai.
Ndai zawn re galaw wa ai gaw, Myen hpyen asuya kawn, gumshem magam a galaw lu ai atsam hpe madun ai hte, htunghking ni hpe madun nna, maigan masha ni hpe Myen mung de sa du na matu sha yaw shada ai lam, Slg. Aung Myo Min tsun ai.
Ndai masing ni gaw, htunghking kaw na amyat htuk na masing hte myusha ni a htunghking shamat na lam sha re lam shi tsun ai.
“Myusha ni a htunghking hpe woi gaw sharawt na malai, hpyen asuya gaw, jum tek kau na, amyat htuk na hkyen nga ai. Tinang a htunghking hpe amyusha ni nan woi awn na galaw ai lam gaw, htunghking shagrin na, gaw sharawt na lam hta grai ahkyak nga ai,” nga shi matut tsun ai.
Wunpawng Mungdan Shanglawt Hpung (KIO) hte n htap htuk, myit n hkrum wa ai a majaw mung ya na zawn Myen hpyen asuya kawn galaw wa ai hte, kaga lam langai gaw, shanhte hpe jahkrit nga ai, laknak lang hpung lu ai, bawsang myusha ni hpe, jahkrit mayu ai a majaw, ya na zawn htunghking hpe shagyip wa ai mai byin ai lam, Aung Myo Min tsun ai.
“Ndai lam gaw, gumshem hpyen asuya hpe grau n ju wa na hte, Myen amyusha ni hpe grau n ju wa na lam sha nga ai. Hpa majaw nga jang, bawsang myusha ni hku na, ya na zawn galaw ai gaw, Myen ni galaw ai re ngu myit chye wa mai ai majaw re,” nga, myusha shada da n ju n dawng hkat ai lam ni byin pru wa mai ai lam, Aung Myo Min tsun ai.
Jinghpaw Wunpawng Bawngring Mahkri Shawn Hpung (KDNG) a ningbaw Slg. Awng Wa tsun ai gaw, Myen hpyen asuya kawn Jinghpaw ni a ntsa up hkang ai, shanhte a arawng sadang (ana) hpe grau kaba hkra galaw mayu ai majaw, htunghking hpe jum wa ai re nga ai.
“Moi MSL prat na zawn, lamang sa lawm ai masha n law mat na re,” nga, Myen hpyen asuya woi galaw jang, Mungdaw masat nhtoi Manau poi lamang gaw, shanglawm ai masha yawm mat sana re hpe shi tsun ai.
MSL (dukaba Ne Win woi awn ai, Myen ma socialist lan-sin pati 1964-1988) prat hta, Myen hpyen asuya kawn, Jinghpaw Mungdaw nhtoi hpe woi galaw wa sai raitim, shamying shamang hku sha galaw ai majaw, myit lawm ai masha n law ai hte, lamang sa lawm ai ni mung, kachyi sha re lam, Awng Wa tsun ai.
“Ya Myen asuya gaw, mung masa sha n re, htunghking laili laika hpe mung shagyip wa ai ga rai nga ai,” nga KDNG ningbaw Slg. Awng Wa tsun ai.
Mungdaw kata na buga masha langai kawn tsun wa ai mung, ya kalang Manau poi hpe, Myen hpyen asuya ni woi galaw na rai jang, Miwa hte Gala mungdan na Jinghpaw ni gaw, n sa sana re nga ai.
“Ndai gaw myu kaji ni hpe dip sha ai lachyum re ngu mu mada ai,” nga nna, htunghking tsawra ai salang langai tsun ai.
Lama Myen hpyen asuya gaw, kaja wa nan, bawsang myusha ni a htunghking hpe sharawt ya mayu ai nga yang, htunghking hte seng ai lamang ni hpe wanglu wanglang galaw na ahkang, tinang a laili laika hpe jai lang na ahkang ni jaw ra na hte, lamang ni galaw ai shaloi mung, asuya kaw na, shang shalau ai lam ni n-nga ai sha, myusha ni hkrai woi awn na, galaw na ahkang ni jaw ra na re lam Slg. Aung Myo Min tsun ai.
Bai nna, htunghking lailen makawp maga na hta, myusha ni a matu ahkyak kaba rai nga ai, Manau poi zawn re ai lamang ni galaw, hpyen asuya kawn, n-gun jaw ra na re lam shi tsun ai.
knc_Latn kac_Latn nld_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn